FI Euroopan unionin virallinen lehti C 288/5

Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2005/C 288/04)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

YHTEENVETO

NEUVOSTON ASETUS (ETY) N:o 2081/92

”AZEITONAS DE CONSERVA DE ELVAS E CAMPO MAIOR”

EY NRO: PT/00216/10.12.2001

SAN (X) SMM ( )

Tämä yhteenveto on laadittu ainoastaan tiedotustarkoituksiin. Erityisesti asianomaisen SAN:n tai SMM:n tuottajia kehotetaan yksityiskohtaisten tietojen saamiseksi tutustumaan eritelmän täydelliseen toisintoon, joka on saatavissa kansallisilta viranomaisilta tai Euroopan komission toimivaltaisista yksiköistä (1).

1. Jäsenvaltion toimivaltainen viranomainen:

Nimi: Instituto de Desenvolvimento Rural e Hidráulica Osoite: Av. Afonso Costa, 3 PT-1949-002 Lisboa Puhelin: (351-21) 844 22 00 Faksi: (351-21) 844 22 02 S-posti: idrha@idrha.min-agricultura.pt

2. Hakijaryhmittymä:

2.1 Nimi: AGRODELTA Indústrias Alimentares L.da (asetuksen (ETY) N:o 2037/93 1 artiklan mukaisesti rekisteröintihakemuksen esittäjä ei ole tuottajaryhmittymä vaan yhteisö)

2.2 Osoite:

Zona Industrial, PT-7370 Campo Maior Puhelin: (351) 268 68 01 40 Faksi: (351) 268 68 01 41 S-posti: agrodelta@delta-cafes.pt

2.3 Kokoonpano: Tuottaja/jalostaja (X) muu ( )

3. Tuotelaji:

Luokka 1.6 — Tuoreet tai jalostetut hedelmät, vihannekset ja viljat

4. Eritelmä

(yhteenveto 4 artiklan 2 kohdan edellytyksistä)

4.1 Nimi: ”Azeitonas de Conserva de Elvas e Campo Maior”

4.2 Kuvaus:: Tuote on valmistettu Olea europea sativa Hoffg Link -lajin Azeiteira, Carrasquenha, Redondil ja Conserva -lajikkeista peräisin olevista asianmukaisella kypsyysasteella olevista hedelmistä, jotka on käsitelty jollakin seuraavista tavoista:

makeutettujen vihreiden oliivien säilöminen suolaveteen,

rouhittujen mutta muuten käsittelemättömien vihreiden oliivien säilöminen suolaveteen,

viipaloitujen mutta muuten käsittelemättömien eriväristen oliivien säilöminen suolaveteen.

Hedelmien on oltava terveitä, virheettömiä ja ehytkuorisia, ja niiden pinnalla on oltava ohut tasaisen kiiltävä kalvo. Hedelmälihaa on runsaasti, ja hedelmän halkaisija on suurimmillaan sen keskiosassa (Conserva-lajikkeen läpimitta saattaa olla suurimmillaan hedelmän kantaosassa). Vihreiden oliivien väri vaihtelee vaaleanvihreästä kellanvihreään ja oliivilajitelman vaaleanvihreästä tummanvihreään tai kirsikanpunaisesta mustaan. Hyväksyttävät vähimmäiskoot ovat

kokonaiset vihreät oliivit suolavedessä: 280—320 kpl/kg,

(paprikatahnalla) täytetyt tai kivettömät vihreät oliivit suolavedessä: 340—360 kpl/kg,

rouhitut mutta muuten käsittelemättömät vihreät oliivit suolavedessä: 240—260 kpl/kg,

viipaloidut mutta muuten käsittelemättömät eriväriset oliivit suolavedessä, oreganolla ja/tai timjamilla maustetut: 300—320 kpl/kg.

Sadonkorjuuhetkellä hedelmälihan ja kiven välinen suhde on 5/1, ja kivien poistamisen on tapahduttava vaivattomasti. Maaperä- ja ilmasto-olosuhteiden, lajikkeiden erityisominaisuuksien ja alueen väestön osaamisen ansiosta Azeitonas de Conserva de Elvas e Campo Maior -oliiveilla on seuraavat kemialliset ominaisuudet: pH enintään 4; maitohappona ilmaistu vapaiden happojen pitoisuus yli 0,6 g/100 ml; natriumkloridipitoisuus 6,5—7,5 g/100 ml suolavettä; yhdistetty happopitoisuus alle 0,140 N; vapaan ja vaihtuvan happoisuuden suhde yli 1. Tuotteelle ominaisiksi luokitellut aistinvaraiset ominaisuudet ovat hyvät tai korkealaatuiset tavanomaisten arviointikriteereiden perusteella (ulkonäkö, koostumus, hedelmälihan laatu ja maku).

4.3 Maantieteellinen alue:: Oliivien viljelyn ja jalostamisen edellyttämien maaperä- ja ilmasto-olosuhteiden, väestön erityisosaamisen sekä paikallisten hyviksi todettujen ja vakiintuneiden viljelymenetelmien perusteella maantieteellinen alue, jolla tuotanto, jalostaminen ja pakkaaminen tapahtuu, rajoittuu Elvasin ja Campo Maiorin kuntiin. Pakkaamisen on tapahduttava kyseisellä maantieteellisellä alueella, jotta voidaan varmistaa tuotteen ja nimityksen jäljitettävyys ja valvonta sekä helposti muuta alkuperää oleviin oliiveihin sekoitettavissa olevan tuotteen laatuominaisuuksien säilyminen.

4.4 Alkuperätodisteet:: Säilöttäviksi tarkoitettujen oliivien viljelyllä on erittäin vanhat perinteet kyseisten kuntien alueella, ja kyseisiä lajikkeita korjattiin jo vuonna 1900. Tuotannolla on huomattava merkitys alueen talouselämälle. Azeitonas de Conserva de Elvas e Campo Maior -oliiveja viedään kaikkialle Portugaliin ja myös ulkomaille, ja ne ovat erittäin tunnettuja. Niitä käytetään ainesosina useissa perinteisissä portugalilaisissa ruokaohjeissa, ja niitä tarjotaan usein juhla-aterioiden alkupaloina. Tuottajaryhmittymä rekisteröi ja hyväksyy oliivipuut valvontaelimen lausunnon perusteella. Tuotantoprosessia valvotaan tarkasti tuotteen täydellisen jäljitettävyyden varmistamiseksi. Viljely, sadonkorjuu, oliivien kuljetus ja kaikki käsittelytoimenpiteet tapahtuvat valvotusti, ja kaikki tuotantovaiheet rekisteröidään. Jokaiseen pakkaukseen kiinnitetään numeroitu sertifiointi, johon merkityn sarjanumeron avulla voidaan kaikissa tuotantovaiheissa todeta tuotteen alkuperä.

4.5 Tuotantomenetelmä:: Oliivit tuotetaan maantieteellisellä alueella sijaitsevissa oliivitarhoissa, joissa puiden välinen etäisyys on perinteisesti 10 × 9 m tai 10 × 8 m tai voimaperäisessä tuotannossa 7 × 7 m tai 7 × 6 m. Vanhoissa oliivitarhoissa käytetään yksinkertaisempia kastelumenetelmiä (veden johtaminen painovoimaisesti); uusissa tarhoissa on käytössä pidemmälle kehitettyjä menetelmiä (tihkukastelu). Kaikki viljelytoimenpiteet suoritetaan taidolla ja ympäristöä kunnioittaen. Sato korjataan poimimalla käsin tai riipimällä oksat yksitellen hedelmiä vahingoittamatta. Vihreät oliivit korjataan siinä vaiheessa kun hedelmät ovat kasvaneet täyteen kokoonsa ja niiden kypsymisprosessi on alkanut hedelmien ollessa vielä rakenteeltaan kiinteitä. Kun hedelmään tehdään poikittainen viilto ja sitä kierretään kevyesti sormin, kivi irtoaa helposti.

Rouhittujen vihreiden oliivien tuotantoon käytetään Carrasquenha-lajikkeen vihreitä oliiveja, joiden on oltava sopivan kokoisia. Oliivilajitelmaan käytettävät oliivit korjataan ennen niiden täydellistä kypsymistä, kun hedelmät ovat väriltään punertavia, kastanjanruskeita, vihertäviä tai mustaraidallisia.

Oliivit luokitellaan koon mukaan, ja hedelmät, joissa havaitaan vikoja tai joiden kypsyysaste ei ole oikea, hylätään.

Riippumatta siitä, käytetäänkö perinteisiä vai teollisia menetelmiä, oliivit käsitellään aina hellävaraisesti, kuten säilömällä suolaveteen tai laimennettuun natriumhydroksidi- ja maitohappoliuokseen; käymisprosessi voidaan käynnistää maitohappobakteerien ja erityishiivojen avulla.

Oliivit voidaan tarvittaessa maustaa alueelle ominaisilla yrteillä (sitruuna- tai appelsiinipuun lehti, valkosipuli, laakerinlehti, oregano ja timjami); oliiveista voidaan myös poistaa kivi ja ne voidaan täyttää punaisella paprikalla.

Oliivien paloittelu tapahtuu käsin tai käyttäen pieniä koneita, jotta hedelmäliha tai kivi ei vaurioidu.

Tuotantoprosessin päätyttyä säilötyt oliivit pakataan kullekin tuotteelle soveltuviin, vaarattomasta, vettä läpäisemättömästä ja reagoimattomasta materiaalista valmistettuihin pakkauksiin ja peitetään nesteellä hapettumisen tai samentumisen estämiseksi.

4.6 Yhteys maantieteelliseen alkuperään:: Tuotantoalueella vallitsee lauhkea ilmasto. Talvella lämpötila laskee riittävästi, mikä mahdollistaa kasvin lepoajan ja uusien hedelmien kehittymisen, mutta ei kuitenkaan niin alas, että viljelylle aiheutuisi vakavia haittoja.

Alueen maaperän syvyys ja hedelmällisyys sekä kohtuullinen sademäärä ja lämpötila takaavat hedelmien kypsymisen ja laadukkaiden oliivien tuotannon kannalta ihanteelliset ominaisuudet.

Säilöttyjen oliivien tuotantoon käytetyt lajikkeet ovat sopeutuneet täydellisesti alueen olosuhteisiin, ja ne tuottavat oliiveja, joiden öljypitoisuus on alhainen ja nestejännitys riittävä.

Lämpötila on eräs ensisijaisista tekijöistä säilöttyjen oliivien valmistusprosessissa tarvittavan käymisen kannalta.

Ilman keskimääräinen lämpötila valmistuksen alussa on noin 22 °C. Näiden olosuhteiden ansiosta prosessi nopeutuu, ja suolaveden kemialliset ominaisuudet ovat suhteellisen pian käymisen kannalta ihanteelliset.

Toinen merkittävä tekijä on säilöttyjen oliivien maustamiseen tarvittavien yrttien esiintyminen alueella.

Näin tuotteen aistinvaraiset ominaisuudet ovat suoraan sidoksissa sen maantieteelliseen tuotantoalueeseen, oliivitarhoihin, maaperään ja ilmasto-olosuhteisiin.

Näiden oliivien viljelyn perinteet ilmenevät myös lukuisista kirjallisuusviitteistä, joista eräät ovat yli sadan vuoden takaa. Niiden mukaan paikallinen väestö on aina pitänyt erittäin hyvää huolta oliivitarhoistaan ja kiinnittänyt paljon huomiota säilöttyjen oliivien valmistukseen.

Viljelyn ja jalostuksen merkitys ilmenee myös maatalous- ja jalostuskaluston kehittymisessä sekä alueen perinteisissä vaateparsissa, musiikissa ja gastronomiassa.

4.7 Valvontaelin::

Nimi: AGRICERT Certificação de Produtos Alimentares, L.da Osoite: R. Dr. António Pires Antunes, 4 r/c Esq. Sala C PT-7350 Elvas Puhelin: 268 76 95 64/5 Faksi: 266 76 95 66 S-posti: agricert@clix.pt

4.8 Merkintä:: Pakollinen maininta: Azeitonas de Conserva de Elvas e Campo Maior — Denominação de Origem Protegida (Elvasin ja Campo Maiorin säilötyt oliivit — suojattu alkuperänimitys) sekä yhteisön tunnus. Etiketissä on lisäksi oltava sertifiointimerkki, jossa mainitaan ehdottomasti tuotteen nimi ja siihen liittyvä maininta, valvontaelimen nimi ja sarjanumero (numeerinen tai alfanumeerinen koodi tuotteen jäljitettävyyden varmistamiseksi).

4.9 Kansalliset vaatimukset: —

(1) Euroopan komissio — maatalouden ja maaseudun kehittämisen pääosasto — maataloustuotteiden laatupolitiikka — B-1049 Bryssel.